Սաչին Թենդուլկար

**Սաչին Ռամեշ Թենդուլկար** (), հնդիկ կրիկետ խաղացող, ով համարվում է բոլոր ժամանակների մեծագույն մարզիկներից մեկը: Իր ակնառու ձեռքբերումների համար երկրպագուների կողմից ստացել է «Կրիկետի Աստված» մականունը: Թենդուլկարը կրիկետ սկսել է խաղալ 11 տարեկանում, տասնվեց տարեկանում հանդես է եկել Կրիկետի աշխարհի առաջնությունում Պակիստանի հավաքականի դեմ։ 22 տարի ներկայացրել է իր հայրենի քաղաքի՝ Մումբայի թիմը Հնդկաստանի առաջնությունում և Հնդկաստանի հավաքականը միջազգային մրցումներում։ Միակ խաղացողն է, որն ունի 100 սենչուրի միջազգային խաղերում, առաջին մարզիկն է, որը վաստակել է կրկնակի սենչուրի One Day International-ում, և միակ խաղացողն է, որը միջազգային մրցաշարերում վաստակել է ավելի քան 30 000 վազք: Նա նաև աշխարհի 16-րդ և Հնդկաստանի առաջին խաղացողն է, որը կարիերայի ընթացքում վաստակել է ավելի քան 50 000 վազք:

2002 թվականին Wisden Cricketers' Almanack-ը Թենդուլկարին դասեց թեստային առաջնության մեծագույն մարզիկների ցուցակի երկրորդ տեղում՝ Դոն Բրեդմենից անմիջապես հետո, և ODI-ի մեծագույն մարզիկների ցուցակի երկրորդ տեղում՝ Վիվ Ռիչարդսից անմիջապես հետո: Թենդուլկարը իր կարիերայի մայրամուտին, Հնդկաստանի հավաքականի կազմում 2011 թվականին հաղթել է աշխարհի գավաթը, ինչը տեղի է ունեցել առաջին անգամ Հնդկաստանի թիմի կազմում նրա վեց ելույթների ընթացքում: 2003 թվականին նա նվաճել է Հարավաֆրիկյան Հանրապետություն անցկացված մրցաշարի լավագույն խաղացողի կոչումը։ 2013 թվականին Թենդուլկարը միակ հնդիկն է, որը ներառվել է բոլոր ժամանակների Test World XI-ում:

1994 թվականին Թենդուլկարն արժանացել է «Արջունա» մրցանակին՝ ակնառու մարզական նվաճումների համար։ 1997 թվականին նա արժանացել է Ռաջիվ Գանդի Խել Ռատնա մեդալին, որը Հնդկաստանի բարձրագույն մարզական պարգևն է։ 1999 թվականին նա պարգևատրվել է Պադմա Շրի շքանշանով, որը քաղաքացիական նշանակությամբ չորրորդ պարգևն է, իսկ 2008 թվականին՝ Պադմա Վիբհուշան շքանշանով, որը քաղաքացիական նշանակությամբ երկրորդ պարգևն է։ 2013 թվականի նոյեմբերի 16-ին եզրափակիչ խաղի ավարտից մի քանի ժամ անց Հնդկաստանի վարչապետը հայտարարել է Սաչին Թենդուլկարին Բհարատ Ռատնա շքանշանով պարգևատրելու մասին, որը Հնդկաստանի բարձրագույն քաղաքացիական պարգևն է: Մինչ այժմ Թենդուլկարը մնում է այս շքանշանով պարգևատրված ամենաերիտասարդը և նման պատվի արժանացած միակ մարզիկն է: 2010 թվականին նա նաև արժանացել է Սըր Գարֆիլդ Սոբերսի մրցանակին, որը ամեն տարի շնորհվում է լավագույն կրիկետ խաղացողին: 2012 թվականին Թենդուլկարը եղել է Ռաջյա սաբհա՝ Հնդկաստանի խորհրդարանի վերին պալատի թեկնածու: Նա նաև դարձել է առաջին մարզիկը և առաջին անձը, որը կապ չունի ավիացիայի հետ, ում շնորհվել է Հնդկաստանի ռազմաօդային ուժերի էսկադրիլիայի հրամանատարի պատվավոր կոչումը: 2012 թվականին Սաչին Թենդուլկարը դարձել է Ավստրալիայի շքանշանի պատվավոր անդամ:

2012 թվականի դեկտեմբերին Սաչին Թենդուլկարը հայտարարել է, որ այլևս չի խաղա միջազգային մեկօրյա հանդիպումներում: 2013 թվականի հոկտեմբերին նա դադարել է նաև մասնակցել Twenty20 մրցախաղերին, որից հետո հայտարարել է կարիերան ավարտելու մասին: Սաչին Թենդուլկարն իր վերջին խաղը՝ 200-րդը Թեստի առաջնության շրջանակներում, խաղացել է 2013 թվականի նոյեմբերի 16-ին Վեստ Ինդիայի թիմի դեմ Մումբայի Wankhede մարզադաշտում: Ընդհանուր առմամբ Թենդուլկարն անցկացրել է 664 միջազգային հանդիպում, որոնցում վաստակել է 34 357 վազք:

## Անձնական կյանք
1995 թվականի մայիսի 24-ին Սաչինն ամուսնացել է Անջալի Մեհտայի հետ, ով մասնագիտությամբ մանկաբույժ է և ում հետ ծանոթացել է 1990 թվականին։ Զույգն ունեցել է դուստր և որդի։ Որդին հետաքրքրվել է կրիկետով և ցանկանում է գնալ հոր հետքերով:

## Մրցանակներ
* 2020 թվական-Laureus-ի համաշխարհային սպորտային մրցանակ:

## Ծանոթագրություններ

Կատեգորիա:1974 ծնունդներ
Կատեգորիա:21-րդ դարի քաղաքական գործիչներ
Կատեգորիա:Անձինք նամականիշերի վրա
Կատեգորիա:Ապրող անձինք
Կատեգորիա:Կրիկետ
Կատեգորիա:Կրիկետիստներ
Կատեգորիա:Հնդիկ կրիկետիստներ
Կատեգորիա:Հնդիկներ
Կատեգորիա:Հնդկաստան
Կատեգորիա:Մարզիկներ
Կատեգորիա:Մումբայ